ผลักดันสำนักงาน อ.ส.ค. หลังใหม่ เป็นศูนย์กลางแหล่งเรียนรู้โคนมอาชีพพระราชทาน รองรับการก้าวสู่ผู้นำอุตสาหกรรมนมไทย-อาเซียน
นางสาว มนัญญา ไทยเศรษฐ์ รัฐมนตรีช่วยว่าการกระทรวงเกษตรและสหกรณ์ กล่าวระหว่างเป็นประธานเปิดอาคารสำนักงานองค์การส่งเสริมกิจกรรมโคนมแห่งประเทศไทยแห่งใหม่ว่า ปัจุบันองค์การส่งเสริมกิจกรรมโคนมแห่งประเทศไทย หรือ อ.ส.ค. ได้รับการยอมรับอย่างกว้างขวางในฐานะผู้ผลิตและจำหน่ายผลิตภัณฑ์นมไทย-เดนมาร์ค หรือนมวัวแดง เป็นองค์กรชั้นนำด้านอุตสาหกรรมนมที่ได้รับการยอมรับทั้งในประเทศและกลุ่มประเทศอาเชียน ครองสัดส่วนการจำหน่ายในตลาดเป็นอันดับหนึ่งของประเทศไม่ต่ำกว่าปีละ 9,000 ล้านบาท ได้มีการพัฒนาและเติบโตอย่างต่อเนื่องปัจจุบัน อ.ส.ค.กรุงเทพมหานคร ยังไม่มีที่ทำการของตัวเอง จึงได้จัดทำโครงการก่อสร้างอาคารสำนักงาน อ.ส.ค.แห่งใหม่ขึ้น เพื่อใช้เป็นสำนักงานถาวรและมีพื้นที่กว้างขวางไว้ใช้ในการจัดกิจกรรมต่างๆ ได้สะดวก ง่าย และรวดเร็วกว่าเดิม พร้อมเตรียมเร่งผลักดันให้เป็นองค์กรชั้นนำด้านอุตสาหกรรมนมทั้งในและต่างประเทศ โดยเฉพาะกลุ่มประเทศอาเซียนและตั้งเป้าหมายตลาดสำคัญคือ ประเทศจีน ประเทศเวียดนาม เนื่องจากเป็นประเทศที่กำลังซื้อสูงและมีสัดส่วนประชากรเยอะ รวมทั้งเร่งรณรงค์ให้คนไทยเห็นความสำคัญของการดื่มนมโคแท้ 100% จากน้ำนมโคที่ได้จากเกษตรกรผู้เลี้ยงโคนมประเทศไทย ตลอดจนสืบสาน รักษา ต่อยอด อาชีพการเลี้ยงโคนม ซึ่งเป็นอาชีพอันทรงคุณค่า